google/wiki40b huggingface dataset:
שילה ארמסטרונג

ביוגרפיה

ארמסטרונג נולדה באשינגטון שבנורת'מבריה, אנגליה, היא למדה באקדמיה המלכותית למוזיקה בלונדון ואף קיבלה מלגה הודות להישגיה. הופעת הבכורה שלה באופרה הייתה ב-1965, בתפקיד דספינה, בתיאטרון סדלר'ס וולס בלונדון. מ-1973 היא שרה בבית האופרה המלכותית, קובנט גארדן. בהופעת הבכורה שלה בקובנט גארדן שרה בפידליו, האופרה היחידה שכתב בטהובן.

קריירה

פרק זה לוקה בחסר. אנא תרמו לוויקיפדיה והשלימו אותו.  
ארמסטרונג קנתה לעצמה שם עולמי, אך פעילותה מתרכזת בעיקר בבריטניה ובאיטליה. היא שרה בין היתר יצירות של רוסיני, דוניצטי ומוצרט. ארמסטרונג גם הופיעה כאמנית אורחת עם הסינפונייטה הישראלית באר שבע. 
נוסף  לשירתה באופרה, הופיעה ארמסטרונג באורטוריות ויצאה לסיורי קונצרטים ברחבי העולם. היא הקליטה מוזיקה אנגלית, בייחוד מיצירותיהם של ראלף ווהן ויליאמס ובנג'מין בריטן. 
שילה ארמסטרונג פרשה מן השירה בשנת 1993, בת 51 בסך הכל.
סולומון גאון

קורות חייו

סולומון גאון נולד בטראווניק לרחלה ויצחק. בין השנים 1928-1932 למד בסמינר התאולוגי היהודי של קהילת סרייבו בהנהלת הרב ד"ר מוריץ לוי. ב-1934 היגר לבריטניה והשתקע בלונדון. הוריו נרצחו בשואה.
ב-1939 רכש גאון תואר דוקטור באוניברסיטת לונדון ובהמשך, הוסמך לרבנות בבית הספר הגבוה ללימודי יהדות בלונדון. ב-1949 מונה לרב הראשי של קונגרס הקהילות הספרדיות בחבר העמים הבריטי שמרכזו שכן בבית הכנסת בוויס-מרקס. מ-1963 היה שותף לכתיבת תוכנית לימודי יהדות ספרד של ישיבה יוניברסיטי. סולומון גאון כיהן כנשיא הפדרציה הספרדית העולמית. ב-1977 סיים את כהונתו בבריטניה והיגר לארצות הברית, שם כיהן כמרצה בישיבה יוניברסיטי והקים בה את המכון ללימוד יהדות ספרד על שם יעקב א. ספרא (אביו של אדמונד ספרא). בהמשך כיהן כפרופסור בישיבה יוניברסיטי. כן היה פעיל בקהילת שארית ישראל.
ב-1990 הוענק לקהילות יהדות ספרד פרס נסיך אסטוריאס וסולומון גאון קיבל אותו בטקס חגיגי. גאון ערך וכתב מספר רב של מאמרים, ספרים ודרשות.
הרב סולומון גאון הלך לעולמו ב-1994 בבית החולים מאונט סיני בניו יורק לאחר שלקה בדלקת ריאות. הוא הובא לקבורה בבית הקברות היהודי בהר הזיתים.
ברכיפלמה

מאפיינים

המינים השייכים לסוג זה נפוצים בחלקים של מרכז אמריקה. הרס סביבת המחיה הטבעית וסחר בבעלי חיים לצורך גידול כחיות מחמד הביא את סוג זה של עכבישים להפוך לאחד מפרוקי הרגליים הבודדים המוגנים בחוקים הנובעים מאמנת וושינגטון. טרנטולות אלה הן רגועות וקל להחזיקן בטרריום. המינים המפורסמים ביותר הם הטרנטולה אדומת הברכיים המקסיקנית (B. smithi), טרנטולה מקורזלת (B. albopilosum), טרנטולה אדומת רגליים מקסיקנית (B. emilia) ומינים נוספים. טרנטולות אלה ייזונו כמעט על כל בעל חיים הקטן מהן, כגון חרקים, יונקים קטנים, זוחלים שונים, צפרדעים ואף דגים קטנים. מינים אלו, כמו רוב סוגי הטרנטולה, יאכלו גם את בני מינם אם יוחזקו יחד באותו הכלי, ולכן יש להפריד ביניהם, אם כי ניתן לאחד בין שתי טרנטולות לצורך זיווג, תוך הקפדה להרחיק את הזכר מיד בסיום.

מחזור חיים

עכבישים אלה מתבגרים לאט ותוחלת חייהם נעה סביב 20 שנה לנקבות. במהלך החודשים הראשונים לאחר שיבקעו מהביצים (בין 100 ל-600 ביצים בכל הטלה), יתנשלו העכבישונים מדי שבועיים ולאחר מכן פחות ופחות. ברכיפלמה בוגרת תתנשל אחת לשנה. טרנטולות אלה מגיעות לבגרות מינית בסביבות גיל 5.

התנהגות

בשל מזגן הרגוע וגודלן משמשות טרנטולות מסוג ברכיפלמה פעמים רבות בסרטים הוליוודיים שונים (דוגמת סרטי אינדיאנה ג'ונס והמומיה חוזרת). ברוב המקרים מדובר במין טרנטולה אדומת הברכיים המקסיקנית או טרנטולה אדומת רגליים מקסיקנית, אם כי לעיתים משתמשים בGrammostola rosea היקרה פחות שהיא רק מעט יותר אגרסיבית. כמעט לא מוכרים מקרים שבהם טרנטולות מסוג ברכיפלמה נשכו אדם, אך הן ימהרו לבעוט מבטנן שערות צורבות כאקט של הגנה עצמית. שערות אלה הן צורבות פחות מאלו של סוגים אחרים של טרנטולות, כמו אלו של תראפוזה בלונדי למשל.
יהושע שמידט

ביוגרפיה

נולד בפתח תקווה. למד בישיבת נחלים, המשיך לתקופה קצרה במרכז הרב ומשם פנה ללמוד בישיבת ניר קריית ארבע. בהמשך שימש כר"מ בקיאות למספר שנים, והיה לאחד מתלמידיו המובהקים של הרב דב ליאור. קבע את מושבו בשבי שומרון, שם היה ראש כולל ובהמשך הקים את הישיבה גבוהה - הסדר במקום והתמנה לרב היישוב. נשיא הישיבה הוא הרב דב ליאור.
בשנת 2001 נפצע קל הרב שמידט בפיגוע, לאחר שחוליית מחבלים פתחה באש מרכב שחלף על פני הרכב בו נסע. כיפתו המחוררת פורסמה בכלי התקשורת. 
ביולי 2016 הצביעו רוב חברי האגודה ביישוב שבי שומרון בעד בחירת רב חדש תחתיו. הליכים משפטיים מתנהלים בעניין בבית הדין האזורי לעבודה.
הרב שמידט נשוי ואב לאחד עשר ילדים.

שיטת הלימוד

חיבר את 'שיטת הסימנים' במטרה להקל על לומדי גמרא לזכור את תוכן כל דף הנלמד על ידי סימנים הנמצאים בתוכן בדף.
שיטתו בישיבה היא לימוד עיון החותר להגיע לנקודה המרכזית של הסוגיה מתוך עיון בספרי ראשונים ואחרונים והקניית כלים ללימוד העיון, תוך שאיפה להגיע לפסק הלכה.
גוגל סקולר

גוגל סְקוֹלַר (באנגלית: Google Scholar) הוא מנוע חיפוש מקוון מבית היוצר של גוגל, הממפתח את הטקסט המלא של ספרות מחקרית ממגוון רחב של הוצאות ובמקצועות שונים. 
מנוע החיפוש, שהושק בגרסת בטא בנובמבר 2004, כולל בעיקר כתבי עת מקוונים שעברו ביקורת עמיתים מאירופה וארצות הברית ושייכים להוצאות הגדולות ביותר בתחום. הוא דומה בהתנהלותו למנועי החיפוש החינמיים Scirus מ-Elsevier, CiteSeerX, ו-getCITED. הוא דומה גם למנועים למנויים Scopus של Elsevier ו-Web of Science של Thomson ISI. 
סיסמת הפרסום של גוגל סקולר - "עימדו על כתפי נפילים" (Stand on the shoulders of giants) – היא מחווה למלומדים שתרמו למדע במרוצת מאות שנים וסיפקו את היסודות להישגים אינטלקטואליים חדשים, ובמיוחד לאייזק ניוטון, שהסיסמה מבוססת על ציטוט ממכתב שכתב ובו נאמר "אם הרחקתי לראות, הרי זה משום שעמדתי על כתפיהם של ענקים."

מאפיינים וייחודיות

גוגל סקולר מאפשר למשתמשים לחפש עותקים דיגיטליים או פיזיים של מאמרים, בין אם באינטרנט או בספריות. הוא מצביע ל "מאמרים בטקסט מלא, דוחות טכניים, דוחות לפני הדפסה, תזות, ספרים, ומסמכים אחרים, כולל דפי אינטרנט נבחרים שנראים  כ'למדני '".מכיוון שרבים מתוצאות החיפוש של גוגל סקולר מקושרים למאמרים מסחריים, רוב האנשים יוכלו לגשת
רק לגרסות מופשטות ופרטי הציטוט של מאמר, ויצטרכו לשלם דמי ל גישה לכל המאמר. התוצאות הרלוונטיות ביותר למילות המפתח שמחפשים אותם תהיה ראשונה ברשימה, לפי סדר הדירוג
של המחבר, מספר ההפניות שקשורות לזה ואת הרלוונטיות שלהם לספרות אקדמית אחרת, ואת הדירוג
של פרסום שמופיע בכתב העת.
באמצעות מאפיין "קבוצה" אפשר
לראות את הקישורים הזמינים למאמרים. בגרסה 2005, מאפיין זה סיפק קישור לשתי גרסאות
גרסת גישת מנוי למאמר וגרסה חופשית לטקסט מלא למאמרים; עבור במרבית שנת 2006, היא סיפקה קישורים לגרסת  המפרסמים בלבד. מאז דצמבר 2006, היא סיפקה
קישורים לשתי גרסאות הן לגרסת המפרסמים והן למאגרי גישה פתוח וגדול, אבל עדיין אינו מכסה אלה שפורסמו בדפי אינטרנט לסגל פרטי; גישה לגרסאות שאינן מנויים-ארכיון עצמי מסופקת על ידי קישור לגוגל, שם יכול כל אחד לגשת באופן חופשי למאמרים האלה
דרך התכונה, "שצוטט על ידי" גוגל סקולר מספק גישה לתקצירי מאמרים שציטטו את המאמר שמעינים בו. זוהי תכונה שמספקת
אינדקציה על  הציטוטים שהיו מחופשים
לאחרונה  CiteSeer, , Scopus ודפי אינטרנט שעוסקים במדע. באמצעות התכונה של "מאמרים קשורים", גוגל
סקולר מציג רשימה של מאמרים הקשורים באופן הדוק, ומדורגים בעיקר על ידי מידת דמיונם לתוצאה המקורית, עם לקיחת בחשבון של הרלוונטיות
של כל מאמר.
נכון ליולי 2013, גוגל
סקולר אינו זמין עדיין לAPI של Google AJAX.
המאגר המשפטי של גוגל
סקולר של מקרים בארצות הברית הוא נרחב. משתמשים יכולים לחפש ולקרוא חוות דעת שפורסמה במקרי ערעורי מדינה ובית משפט עליון בארצות הברית מאז
1950, בתי משפט מחוזי ופדרליים בארצות הברית, ערעורים, מס ופשיטת רגל מאז 1923 ומקרי
בית משפט העליון האמריקאי מאז 1791.  גוגל סקולר מוסיף קישורים לציטוט דרך לחיצה  בתוך המקרים והכרטיסיות המאפשרות לעורכי הדין לחפש תקדימים וציטוטים לאחר ההחלטה של ​​בית המשפט.
תוכנה לעניין

היסטוריה

תוכנה לעניין נוסדה בשנת 1987 על ידי יובל גולן ואחיינו מיכאל גולן. בתחילת דרכה עסקה החברה בפיתוח תוכנה לניהול תיקי השקעות. בשנת 1991 החברה החלה לפתח תוכנות לשוק ההון ומאז תחום זה הוא עיקר פעילותה.
בשנת 1993 פיתחה טכנולוגיה ויישומים להעברת מידע משוק ההון עבור חברת בזק זהב ששיווקה אותו. ביוני 2001 תוכנה לעניין רכשה את פעילותה של חברת בזק זהב בתחום שוק ההון תמורת 9.5 מיליון שקל.
בשנת 1994 שברה את המונופול של חברת קו מנחה עם כניסתה לשוק הפיתוח תוכנות שמספקות מידע עסקי ובורסאי.
ביוני 1996 תוכנה לעניין רכשה את חברת גרף עסקי תעשיות תוכנה מקבוצת רויטרס אשר התחרתה בה בתחום שירותי המידע הפיננסים. לאחר הרכישה גם גרף עסקי החלה לשווק את אותן התוכנות שבזק זהב שיווקה והחלה להתחרות גם בה.
באוגוסט 1997 תוכנה לעניין רכשה 5.3% ממניות חברת קו מנחה והפכה בה לבעלת עניין.
במאי 1999 תוכנה לעניין ניסתה לרכוש מעדי אביר את השליטה בחברת קו מנחה שהתחרתה בה אך הממונה על ההגבלים העסקיים, דוד תדמור לא אישר את העסקה הזו מחשש לפגיעה ממשית בתחרות.
בנובמבר 1999 תוכנה לעניין מכרה את מלוא מניותיה בחברת קו מנחה לקבוצת יפעת ולחברת כלל טכנולוגיות מידע שמקונצרן כלל.
במרץ 2001 רכשה 5.01% ממניות חברת אי אונליין והפכה להיות בה בעלת עניין.
באוגוסט 2003 תוכנה לעניין חדלה להיות בעלת עניין באי אונליין עקב ירידה בהחזקותיה בהון החברה כתוצאה מביצוע הקצאה פרטית בחברה
באוקטובר 2003 תוכנה לעניין רכשה 11.49% ממניות אי אונליין.
ביולי 2000 יואב ליבל מונה למנכ"ל החברה.
איימי דאימונד

ביוגרפיה

דאימונד נולדה בנוּרְשֶפּינְג שבשוודיה כבת שנייה לאב אנגלי, לי, ולאם שוודית, כריסבת'. זמן קצר לאחר לידתה עברה המשפחה לאנגליה. כשדאימונד הייתה בת 4 חזרה המשפחה להתגורר בשוודיה בעיר יֶנְשֶפּינְג, שם היא למדה שוודית. דאימונד עדיין מתגוררת בינשפינג, יחד עם שתי אחיותיה הצעירות, ליסה והולי, ואחותה הגדולה, דניאל.
דאימונד החלה להחליק על הקרח בגיל שש, וזכתה במדליית זהב כפולה. היא התאמנה שש פעמים בשבוע לפני תחילת קריירת השירה שלה. בנוסף, היא למדה בבית ספר לתיאטרון ולריקוד.
דאימונד אהבה לשיר מאז שהייתה בת שנתיים. אחת מהופעותיה הראשונות הייתה בהיותה בת 7 בתחרות כשרונות צעירים. בתוכנית היא התלבשה כמו הזמרת בלינדה קרלייל והניעה את שפתייה כאילו היא שרה את שירה של קרלייל "Heaven is a Place on Earth". היא הגיעה למקום השלישי.
בשנת 2004 היא השתתפה בסדרת תחרויות כשרונות שוודיות בשם "סופר טרופרס" וזכתה ברובן. הפרס בתחרות היה הקלטת שיר, ובתחילת 2005, יצא הסינגל הראשון של דאימונד - " What's in It for Me". הסינגל זכה להצלחה רבה בשוודיה ובמדינות השכנות לה, ובמרץ 2005 הפך לפלטינה. בעקבות הצלחת הסינגל, יצא במאי 2005 אלבום הבכורה של דאימונד, " This Is Me Now". האלבום מכר למעלה מ-100,000 עותקים והפך לאלבום זהב. בסוף 2005, יצאה דאימונד לסיבוב הופעות במרכז אירופה.

בגיל 13, הפכה לדאימונד לזמרת הצעירה ביותר שזכתה בפרס המוזיקה הנורדי, על השיר "What's in It for Me", שזכה בקטגוריית "להיט השנה".
דאימונד החלה בהקלטת האלבום השני בפברואר 2006, והאלבום יצא ב-24 במאי אותה שנה.

הסינגל הראשון מתוך האלבום השלישי, "?Is It Love", יצא ב-26 בספטמבר 2007. האלבום עצמו, "Music in Motion", יצא ב-27 בנובמבר 2007.
בפברואר 2008 השתתפה דאימונד בתחרות הקדם אירוויזיון השוודית, המלודיפסטיבלן, עם השיר "Thank You".

דיסקוגרפיה

עד היום (2008) הוציאה דאימונד 3 אלבומים:
תעביר את זה הלאה

תקציר עלילתי

טרוור הוא ילד שחי בלאס וגאס. הוא חי בפחד מפני אביו המתעלל אשר עזב אותו ואת אימו האלכוהוליסטית. כאשר הוא מגיע לכיתה ז' בבית הספר הוא מקבל מהמורה שלו משימה לימודית - לנסות ולמצוא דרך שתשנה את העולם. בהתחלה טרוור חושב שזה לא אפשרי לביצוע אך עד מהרה הוא מתחיל לפעול. הוא מייסד שיטה חברתית לפיה אדם מחזיר טובה לא למי שקיבל אותה ממנו, אלא מחזיר אותה לשלושה אנשים אחרים, מוכרים או זרים. כך, אנשים סביבו מתחילים להעביר את המעשים הטובים מאדם לאדם וטרוור גורם לשינוי חברתי של ממש עד שהוא נכנס עמוק לחייו האישיים.
צמוד לסיפור של טרוור, עוקבים גם אחרי סיפורו של עיתונאי שחוקר את השיטה "תעביר את זה הלאה". שני הסיפורים מתרחשים בזמנים אחרים עד שלקראת סוף הסרט הם נפגשים בנקודת ההווה שמחברת בין העבר לעתיד בה העיתונאי נפגש עם טרוור.
ברקע מתגלגל סיפור האהבה העצוב של אימו של טרוור ומורו, כאשר טרוור עצמו לוקח חלק גדול בשידוך הזה. בסוף הסרט כל תוכניותיו של טרוור מצליחות, אך כאשר הוא יוצא מבית-ספרו הוא מסתבך בקטטה עם בריונים כשניסה למנוע מהם מלהציק לחבר שלו. במהלך הקטטה אחד מהבריונים שולף סכין ודוקר את טרוור. כתוצאה מהדקירה טרוור נפטר כמה שעות מאוחר יותר. לאחר מותו זכה טרוור לטקס אזכרה ענק בו השתתפו אלפי אנשים מכל רחבי ארצות הברית, שהושפעו מהתנועה החברתית שיצר טרוור.

צילומי הסרט

לפי הספר "תעביר את זה הלאה" המורה לאזרחות של טרבור הוא אדם שחור בשם רובן סנט קלייר, אותו היה אמור לגלם דנזל וושינגטון. ימים ספורים לפני תחילת הצילומים הודיע וושינגטון שלא ישתתף בסרט בגלל התחייבויות קודמות וההפקה יצאה לחיפוש שחקן אחר. בסופו של דבר קווין ספייסי, שהוא אדם לבן, הסכים לגלם את דמותו של המורה והשם של הדמות שונה ליוג'ין סימונט.
פיליפ אנסלמו

לפני פנטרה

אנסלמו נולד בניו אורלינס, לואיזיאנה. לא קיימים הרבה מקורות על ילדותו והתבגרותו של פיליפ אבל מהמעט שידוע נראה כי הוא לא זכה לילדות קלה. ידוע כי בשנות העשרה שלו הוא חי מחוץ לבית תקופות ארוכות ולא זכה לחינוך פורמלי מלא.
בשנת 1987 הצטרף אנסלמו לפנטרה. באותה תקופה הייתה פנטרה להקת הבי מטאל עם מראה של להקת שיער.

פנטרה

בשנת 1988 ראה אור האלבום הראשון של פנטרה עם אנסלמו על המיקרופון, Power Metal. האלבום אמנם היה ברובו בסגנון פנטרה הישן, אך לראשונה ניתן היה גם לראות שירים המשלבים ת'ראש מטאל. שנתיים מאוחר יותר הוציאה הלהקה את Cowboys From Hell, אלבום שהשאיר סופית מאחור את העבר הגלאמי של הלהקה. הלהקה הוציאה בהמשך את Vulgar Display Of Power, Far Beyond Driven ו- The Great Southern Trendkill. במהלך כל אותן שנים של הצלחה היה ידוע כי אנסלמו צורך הרואין וכי העובדה מפריעה ליתר חברי ההרכב, ובמיוחד לאחים אבוט. אנסלמו התלונן באותה תקופה על כאבי גב חוזרים, כנראה תוצאה של הופעות אנרגטיות במשך שנים על הבמות. 
בספטמבר 1995 יצא האלבום הראשון של פרויקט הצד של פיל אנסלמו, Down. 
המתחים בתוך הלהקה גברו כאשר אנסלמו כמעט ומת ממנת יתר בקיץ 1996. השמועות על פירוק הלהקה הלכו וגברו, במיוחד כאשר גם האחים אבוט התחילו לעבוד על חומר עצמאי.
ללהקה יצאו עוד אלבום הופעות ואלבום סטודיו אחד, Reinventing the Steel בשנת 2000. אנסלמו הוציא שני דיסקים עם Down ו-Superjoint Ritual שיצאו ב-2002 ו-2003, לפני שפנטרה התפרקה רשמית ב-2003. הסיבה העיקרית לפירוק, הייתה הריחוק שנוצר בין אנסלמו לשאר חברי הלהקה.

אחרי פנטרה

לאחר פירוק פנטרה המשיך אנסלמו בהקלטות עם מספר פרויקטים כשבראשם ההרכב Superjoint Ritual, איתו הופיע בOzzfest בשנת 2004.
כחצי שנה אחרי ערך ראיון למגזין רוק בו אמר שלדיימבאג דארל מגיעות מכות רצח, דבר שלטענתו אמר לאחר שהראיון נגמר אך זה הפך לכותרת של הראיון וכחצי שנה אחרי דיימבאג דארל נרצח בהופעה של להקתו של דארל דמג'פלן. לאחר הידיעה על הרצחו של דיימבאג דארל בדצמבר אותה שנה סיבובי ההופעות של Superjoint Ritual נפסקו. הידיעות על כך שאנסלמו הוכרז כלא רצוי בטקס ההלוויה תפסו כותרות. אנסלמו לקח לעצמו זמן למנוחה ממוזיקה אחרי מותו של "דיימבג" ולפי שמועות מסוימות אף שקל לפרוש לגמרי מהסצנה.
כיום פיליפ אנסלמו טוען כי הוא נקי לגמרי מסמים וכי עבר ניתוח שחדל את כאבי הגב הממושכים מהם סבל.
בתחילת 2006 הופיעו שמועות לפיהן אנסלמו יכנס לנעליו של ליין סטאלי באליס אין צ'יינס, אך כפי הנראה אין לשמועות אלו קשר למציאות. אנסלמו חזר להקליט בעיר הולדתו, ניו אורלינס, שנפגעה קשה בהוריקן קטרינה באוגוסט 2005.
מרקוס ואלריוס לאיווינוס

מרקוס ואלריוס לאיווינוס (Marcus Valerius Laevinus) היה מדינאי ומצביא רומאי, שנטל חלק פעיל במלחמה הפונית השנייה ובמלחמה המוקדונית הראשונה.
הוא נבחר לפראיטור בשנת 215 לפנה"ס והוצב בברונדיסיום כשמשימתו להגן על חוף קלבריה ולסכל כל ניסיון מצד פיליפוס החמישי מלך מוקדון להעביר סיוע ותגבורות לחניבעל הנלחם באיטליה. כהונתו הוארכה שנה נוספת כפרו-פראיטור, הוא חצה את הים האדריאטי אל איליריה, כבש את אוריקום ושחרר את אפולוניה מן המצור שהטיל עליה פיליפוס. במהלך השנים הבאות מנע מן המלך המוקדוני להתערב במלחמה באיטליה על ידי שיתוף פעולה עם אויביו באזור, ובמיוחד עם האייטולים.
ב-210 לפנה"ס, בעודו מחוץ לרומא, נבחר לאיווינוס לקונסול. הוא הוחלף על ידי הפרוקונסול פובליוס סולפיקיוס גלבה ושב לעיר. בשלהי אותה שנה נמסר לו הפיקוד על הפרובינקיה סיקיליה, אשר את הכנעתה השלים עם תפיסת המאחז הפוני באקרגס (אגריגנטום). ב-208 לפנה"ס הפליג אל צפון אפריקה, תקף את קלופאה וניצח צי קרתגי. ב-207 לפנה"ס פשט על סביבות אוטיקה וקרתגו, וניצח צי קרתגי נוסף. הוא נקרא לשוב לרומא ב-206 לפנה"ס, והוחלף על ידי הפראיטור גאיוס סרוויליוס גמינוס.
יוסטיניאנוס השני, קיסר האימפריה הביזנטית

תקופת שלטונו הראשונה

תקופת שלטונו לא הייתה סוגה בשושנים, הן מבית והן מחוץ. לאחר פלישה מוצלחת הוא כרת שביתת נשק עם הערבים, והעניק להם זכות שלטון משותף על ארמניה, איבריה וקפריסין. הוא גירש 12,000 מארונים נוצרים ממולדתם לבנון כדי לאפשר לערבים לשלוט באסיה הקטנה, מה שהוביל לכך שהערבים כבשו את ארמניה בשנת 692.
בשנת 688 ניצח יוסטיניאנוס את הבולגרים ניצחון מוחץ. בינתיים, המחלוקות המרות שעלו בכנסייה בשל רדיפתו צמאת-הדם של יוסטיניאנוס את המניכאיזם, והעושק (בעזרת אנשיו סטפנוס ותאודטוס) שבעזרתו השביע את תשוקתו לפאר ואת תאוותו להקמת בניינים יקרים גרמו לנתיניו למרוד נגדו. בתקופתו נהגו לתלות את פושטי הרגל החייבים מס, כשראשם מטה, מעל מדורה קטנה הבוערת לאט ומעלה עשן.

גלות

בשנת 695 פרץ המרד תחת הנהגתו של לאוניטוס, ולאחר שכרת את אפו של יוסטיניאנוס (ומכאן קיבל את כינויו) הוא הוגלה לחרסון שבקרים. לאחר חלוף שלוש שנים הודח לאוניטוס, גם אפו נכרת והוא נכלא על ידי טיבריוס אבסימרוס, שהיה לקיסר.
יוסטיניאנוס נמלט מחרסון לאחר כמעט תשע שנים ונשא את תאודורה, אחותו של איבוסירוס גליאבנוס (בוסיר גלבן), הכגן של הכוזרים. הם קיבלו בית בעיר פנגוריה שבחצי האי טאמאן. בוסיר קיבל הצעת שוחד מטיבריוס כדי שיהרוג את גיסו, ושלח שני בכירים כוזרים - פפטזייס ובלגיטזין - כדי שיבצעו את המעשה. אולם תאודורה הזהירה את יוסטיניאנוס. יוסטיניאנוס הזמין את מבקשי נפשו, אחד, אחד, למעונו וחנק אותם בעזרת חבל וברח מהעיר.
יוסטיניאנוס ברח לטרבל, שליט הבולגרים בחבל הבלקן. הלה הציע את תמיכתו בתמורה לתמיכה כספית וכתר קיסר. יוסיטניאנוס הסתער על קונסטנטינופול עם צבא של 15,000 פרשים בולגרים, אך לא הצליח לכבוש את העיר בכוח. לכן חדרו הוא וכמה מרעיו לעיר דרך אמת מים שלא הייתה בשימוש, ארגנו את תומכיהם, ותפשו את העיר בהפיכה צבאית לילית. יוסטיניאנוס הוציא להורג את יריביו לאוניטוס וטיבריוס, כמו גם אלפים מתומכיהם, ושב לכס הקיסרות בשנת 705.

תקופת שלטונו השנייה

תקופת קיסרותו השנייה התאפיינה במלחמה כושלת נגד הבולגרים, שהיו תחת הנהגתו של טרבליס, ניצחונות ערביים באסיה הקטנה, והתקפות של אנשיו על עריו שלו - רוונה וחרסון, שם העניש ביד קשה את האצילים והפליטים. יוסטיניאנוס נפגש עם האפיפיור קונסטנטינוס והשניים נשאו ונתנו על פשרה.
שלטונו העריץ של יוסטיניאנוס גרם לפרוץ מרד נוסף נגדו. העיר חרסון מרדה בהנהגתו של פיליפוס ברדנסוס, שנעזר בכוזרים. הכוחות שנשלחו לדכא את המרידה הצטרפו עד מהרה למורדים, ופנו כנגד עיר הבירה. זו נכבשה ופיליפיקוס הוכרז כקיסר. יוסטיניאנוס נאלץ להימלט אל הבולגרים ונרצח באסיה הקטנה בדצמבר 711. הוא היה הקיסר האחרון לבית הרקליוס.
תיאור בדיוני של חייו של יוסטיניאנוס מופיע בספרו של הארי טרטלדאב משנת 1998: Justinian.
שחר אבן צור

ביוגרפיה

אבן צור נולד בתל אביב. הוא התחיל לנגן בתופים בגיל צעיר בעקבות אביו, שמעון אבן צור, שהיה מתופף.
ב-1993, הקים את מוניקה סקס עם חבריו, יהלי סובול ויוסי חממי. מאוחר יותר הצטרף פיטר רוט. ב-1995 יצא אלבום הבכורה של הלהקה "פצעים ונשיקות", שזכה להצלחה. אבן צור ניגן באלבום בתופים, השתתף בעיבודי השירים והיה הסולן בשיר "180", שאותו כתב והשתתף בהלחנתו.
לאחר צאת "פצעים ונשיקות" נסעו חברי מוניקה סקס לניו יורק. לאחר פירוק הלהקה נשאר אבן צור בניו יורק והקים את הרכב הרוק אלטרנטיבי "527", שאף הגיע להופעות בישראל. בשנת 2000 חזר אבן צור לישראל והצטרף שוב ללהקת מוניקה סקס, שהתאחדה בינתיים. באותה תקופה השתתף אבן צור בכתיבת שני שירים של להקת נעליים של אחיו, אייל אבן צור.
ביולי 2001 יצא אלבומה השני של מוניקה סקס, "יחסים פתוחים". אבן צור כתב, הלחין ושר את אחד הלהיטים הגדולים של האלבום, "גשם חזק", וכן את השיר "מוצ"ש בקניון".
בשנת 2003 הוציאה מוניקה סקס את אלבומה השלישי, "חיות מחמד", שבין שיריו המצליחים היו "שנים חסומות" ו"הקונפורמיסט". עוד באותה שנה הפיק אבן צור את אלבומו של שלומי ברכה "צ'אפלין צ'ארלי".
באוגוסט 2003 הוציא אבן צור אלבום סולו ראשון, "עירומים", שאת כל שיריו כתב והלחין בעצמו. בעיבודי השירים באלבום השתתף יוסי חממי, בסיסט להקת מוניקה סקס באלבומה הראשון. הלהיט הגדול של האלבום היה שיר הנושא, "עירומים", שהגיע לראש מצעדי הפזמונים ואף נכלל בסיכום המצעדים השנתיים העבריים באותה שנה.
ב-2004 הפיק אבן צור את אלבומה של להקת שייגעצ "משקאות חריפים". ב-2005 הפיק את האלבום "הולדת התינוק" של הלהקה הצעירה "זבל".
בשנת 2006 הוציא אבן צור את הסינגל "רוקנרול", שיועד להיות הראשון מתוך אלבומו השני. אותו אלבום נגנז בסופו של דבר. אבן צור החליט על שינוי כיוון, וב-2008 הוציא את האלבום "כיכר מגן דוד", שמתוכו הצליח הסינגל "אישה יפה". אותו אלבום התאפיין בשירים פחות רוקיסטיים ויותר שקטים.
ביוני 2010 הציג אבן צור את אלבום הסולו השלישי שלו, אלבום מחווה עם תרגומים לעברית של שיריו של הזמר והיוצר הצרפתי סרז' גינסבורג, בתרגומם של ז'ראר וחוה בן חמו. האלבום, "רקוויאם למנוול", יצא בינואר 2011. כעבור חודש יצא אלבומה הרביעי של מוניקה סקס, "מנגינה". באלבום זה נכללו שני שירים שאבן צור כתב והלחין, "רמקולים" ו"אתה ללא".
בשנת 2018 שיחק בסרטם של יוסי מדמוני ובועז יהונתן יעקב, "גאולה".

חיים פרטיים

אבן צור נשוי ואב לשלושה.
פרוקסיזום

תפקיד בתא

תפקידו העיקרי של הפרוקסיזום במערכת התאית הוא לעזור לתא לפרק חומרים רעילים, כגון מימן על-חמצני (פראוקסיד, מי חמצן). המימן העל-חמצני מפורק בפרוקסיזום למים וחמצן באמצעות התגובה:
2H₂O₂ → 2H₂O + O₂.
התגובה מזורזת על ידי האנזים קטלאז.
בנוסף מכיל הפרוקסיזום אנזימים הקשורים לניצול חמצן, כגון D-amino acid oxidase וUrate oxidase. הפרוקסיזום מכיל גם מספר חלבונים ממברנליים החיוניים לתפקידיו השונים. האנזימים המסיסים של הפרוקסיזום מתורגמים בציטופלזמה על גבי ריבוזומים חופשיים. מעבר החלבונים ההדרופיליים מבעד לממברנת הליפידים ההידרופובית של הפרוקסיזום מתאפשר בזכות קיומו של ה-PTS‏ (Peroxisome Targeting Sequence), רצף חומצות אמינו המצוי בתחילת השרשרת הפפטידית של החלבון בשלבים הראשונים של היווצרותו ברשתית התוך-פלזמית. רצף כזה מכונה "רצף האות" או "פפטיד האות". אות מהסוג הזה מצוי בחלבונים אחרים מסוגים שונים המיעדים קבוצות חלבונים אלו לאברונים ספציפיים בתא, הרצף הוא ייחודי לכל אברון ספציפי. 

הפראוקסיזום אחראי גם על חלק מתהליך פירוק חומצות השומן מסועפות או חומצות שומן שהן מאוד ארוכות (מעל ל22 פחמנים) לקבוצות אציליות, וסינתזת הפוספוליפידים האתריים, תוצרי הפירוק בהמשך משמשים לייצור אנרגיה או לבניית קרומים שעוטפים את התא.

היווצרות הפראוקסיזום

בניגוד לליזוזום אשר נוצר ממנגנון הגולג'י, כיום מאמינים שהפרוקסיזום הוא בעל יכולת שכפול עצמי, שמתבצע על ידי חלוקה. באדם מצוי מספר רב של פרוקסיזומים בכבד, שם מצטברים החומרים הרעילים.
משפט בלוך

משפט בלוך בפיזיקת המצב המוצק מאפיין את פונקציית הגל של חלקיק בפוטנציאל מחזורי, דוגמת אלקטרון הנע בגביש מחזורי. פונקציות גל אלו מכונות פונקציות בלוך.
המשפט קרוי על שם הפיזיקאי פליקס בלוך שפרסם אותו בשנת 1928.
למשפט שימושים וחשיבות רבה בפיזיקת המצב המוצק, לדוגמה לגבי מבנה הפסים במתכות.

ניסוח מתמטי

למשפט מספר ניסוחים שקולים.

ניסוח 1

נתון המילטוניאן מן הצורה: 
 כאשר  פוטנציאל מחזורי עם מחזוריות של סריג כלשהו, כלומר עבור כל וקטור  בסריג ועבור הזזה סריגית , מתקיים: .

אזי, הפונקציות העצמיות של ההמילטוניאן ניתנות לרישום כ: 
 כאשר גם ל- יש את אותה המחזוריות של הסריג:  לכל  בסריג ולכל הזזה סריגית .

ניסוח 2

בהינתן המילטוניאן כנ"ל, קיים וקטור , כך שהפונקציות העצמיות של ההמילטוניאן מקיימות: 
 לכל הזזה סריגית .

הוכחה

כיוון שהפוטנציאל אינווריאנטי להזזה בווקטור סריג, ההמילטוניאן חילופי עם אופרטורי הזזה בווקטור סריג, המוגדרים על ידי: . כמו כן אופרטורי ההזזה הנ"ל חילופיים זה עם זה. לפיכך ניתן למצוא פונקציות עצמיות משותפות להמילטוניאן ולאופרטורי ההזזה. כלומר, ניתן לבחור את הפונקציות העצמיות של ההמילטוניאן כך שיקיימו: 
 כיוון שהזזה ב- ואחריה הזזה ב- שקולה להזזה ב-, מתקיים: 
 ומכאן ש: . הפונקציה היחידה בעלת תכונה זו היא אקספוננט, ולכן: . לסיום: 
 וזה הניסוח השני של המשפט.
בנוסף להוכחה שהוצגה כאן, קיימות הוכחות אחרות, בהן בונים באופן מפורש את הפונקציות העצמיות.
משיח (דתות)

משיח היא דמות שעל פי מספר אמונות תביא גאולה, חמלה ותקווה לאנושות, ותשנה את פני העולם. היא מופיעה בדתות אחדות, כולל ביהדות.

ביאה שנייה

בדתות, זרמים דתיים, או כתות, בעלי אופי משיחי נפוץ מוטיב ה"ביאה השנייה" של המשיח, כביכול. הן בנצרות, והן בכתות משיחיות שונות שיצאו מהיהדות או האסלאם, מדובר על כך שהמשיח, למרות שנפטר, ישוב בדור מן הדורות, וינהיג את מאמיניו או אף את כלל המין האנושי.
המכון הטכנולוגי ההודי

המכונים הטכנולוגיים ההודיים (אנגלית The Indian Institutes of Technology, ר"ת IITs; הינדי भारतीय प्रौद्योगिकी संस्थान), הם קבוצה של שבעה מכונים עצמאיים להשכלה גבוהה בתחומי ההנדסה והטכנולוגיה, אשר נוסדו והוכרזו כ"מוסדות בעלי חשיבות לאומית" על ידי ממשלת הודו. המכונים נוסדו כדי להכשיר מדענים ומהנדסים, במטרה לפתח כוח אדם מיומן אשר יעודד את התפתחותה הכלכלית והחברתית של הודו לאחר הכרזת עצמאותה בשנת 1947.
המכונים, לפי סדר הקמתם, נמצאים בערים: קאראגפור, מומביי, צ'נאי, קאנפור, דלהי, גובאהאטי ורורקי. ממשלת הודו הכריזה על כוונתה להקים תשעה מכונים נוספים במדינות שבהן עדיין לא קיים מכון טכנולוגי. חלק מן המכונים נוסדו באמצעות סיוע כספי וטכני של אונסק"ו, ממשלת גרמניה, ממשלת ארצות הברית וברית המועצות. כל אחד מן המכונים הוא מוסד עצמאי להשכלה גבוהה הקשור למכונים האחרים באמצעות מועצת המכונים הטכנולוגיים, המופקדת על ניהולם האדמיניסטרטיבי. לכל המכונים מנגנון קבלת תלמידים משותף ללימודי תואר ראשון אשר בבסיסו בחינת קבלה אחידה (אנגלית: Joint Entrance Examination, ר"ת JEE) באמצעותה נבחרים כ-4,000 מועמדים מדי שנה מתוך עשרות אלפי מועמדים. קבלת תלמידים לתארים מתקדמים נעשית אף היא על יסוד בחינה אחידה. בשבעה המכונים לומדים כ-15,500 סטודנטים לתואר ראשון, וכ-12,000 סטודנטים לתארים מתקדמים, זאת בנוסף לתלמידי מחקר.
המכונים זכו להצלחה בהכשרת בעלי מקצוע בתחומים מגוונים ואף להכרה בינלאומית. עצמאותם של המכונים איפשרה להם לפתח תוכניות הכשרה מיוחדות בתחומי הטכנולוגיה, ברמת התואר הראשון ולהעניק תואר "בוגר בטכנולוגיה" (אנגלית: Bachelor of Technology, ר"ת B. Tech) להבדיל מתואר "בוגר בהנדסה" (אנגלית: Bachelor of Engineering, ר"ת BE) המוענק על ידי רוב האוניברסיטאות האחרות בהודו. הצלחת המכונים הובילה להקמתם של מוסדות דומים בתחומים אחרים, כגון המכון הלאומי לטכנולוגיה וכן המכונים לטכנולוגית מידע.